Document ID: 32013D0801

KOMISIJOS ĮGYVENDINIMO SPRENDIMAS
2013 m. gruodžio 23 d.
kuriuo įsteigiama Inovacijų ir tinklų programų vykdomoji įstaiga ir panaikinamas Sprendimas 2007/60/EB su pakeitimais, padarytais Sprendimu 2008/593/EB
(2013/801/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (1), ypač į jo 3 straipsnį,
kadangi:
(1)
Reglamentu (EB) Nr. 58/2003 Komisijai suteikiama teisė perduoti įgaliojimus vykdomosioms įstaigoms jos vardu ir atsakomybe įgyvendinti Sąjungos programą ar projektą arba jų dalį;
(2)
pavedant vykdomosioms įstaigoms programos įgyvendinimo užduotis siekiama sudaryti sąlygas Komisijai didžiausią dėmesį skirti pagrindinei veiklai ir funkcijoms, kurių ji negali deleguoti trečiosioms šalims neperleisdama veiklos, kurią vykdo minėtos vykdomosios įstaigos, kontrolės ir galutinės atsakomybės už ją;
(3)
kad su programos įgyvendinimu susijusias užduotis būtų galima perduoti vykdomajai įstaigai, būtina aiškiai atskirti programavimo etapus, t. y. Komisijos atliekamą politiniais sumetimais grindžiamų sprendimų priėmimą turint plačią veiksmų laisvę, ir programos įgyvendinimą, kuris turėtų būti pavestas vykdomajai įstaigai;
(4)
Sprendimu 2007/60/EB (2) Komisija įsteigė Transeuropinio transporto tinklo vykdomąją įstaigą ir jai pavedė su transeuropinio transporto tinklu susijusių Bendrijos veiksmų valdymą;
(5)
vėliau Sprendimu 2008/593/EB (3) Komisija pratęsė Transeuropinio transporto tinklo vykdomosios įstaigos veiklos laikotarpį ir performulavo jos užduotis ir tikslus, kad ji taptų atsakinga ir už finansinės paramos, pagal 2007-2013 m. daugiametę finansinę programą skiriamos iš transeuropinio transporto tinklo biudžeto, įgyvendinimą;
(6)
Transeuropinio transporto tinklo vykdomosios įstaigos veikla gerai organizuota, pavestas užduotis ji atlieka veiksmingai ir efektyviai ir laikosi jos veiksmams taikomos teisinės sistemos. Per tarpinį vertinimą nustatyta, kad įstaigos našumo rodikliai patikimi, o suinteresuotieji subjektai patenkinti techniniu ir finansiniu jos valdymu. Įstaiga sėkmingai padėjo įgyvendinti Transeuropinio transporto tinklo programą, o Komisija galėjo didžiausią dėmesį skirti geresniam politikos ir institucinių užduočių įgyvendinimui. Iš tarpinio vertinimo taip pat paaiškėjo, kad įstaiga yra ekonomiškesnis Transeuropinio transporto tinklo programos valdymo būdas, palyginti su scenarijumi, jei programą valdytų Komisija. Apskaičiuota, kad užduotis pavedus įstaigai 2008-2015 m. bus sutaupyta maždaug 8,66 mln. EUR;
(7)
2011 m. birželio 29 d. Komunikate „Strategijos „Europa 2020“ biudžetas“ (4) Komisija pasiūlė visapusiškiau naudotis vykdomųjų įstaigų paslaugomis įgyvendinant pagal 2014-2020 m. daugiametę finansinę programą vykdysimas Sąjungos programas;
(8)
pagal Reglamento (EB) Nr. 58/2003 3 straipsnio 1 dalį atlikus sąnaudų ir naudos analizę padaryta išvada, kad pavedus Transeuropinio transporto tinklo vykdomajai įstaigai valdyti tam tikras Europos infrastruktūros tinklų priemonės programos transporto, energetikos ir telekomunikacijų srityse (5) dalis, taip pat tam tikras pagal programą „Horizontas 2020“ (6) vykdomų transporto ir energetikos mokslinių tyrimų dalis, šias programas būtų galima veiksmingai įgyvendinti mažesnėmis sąnaudomis nei tuo atveju, jei tai darytų Komisija. Apskaičiuota, kad perleidus programos valdymą įstaigai per 2014-2020 m. daugiametės finansinės programos vykdymo laikotarpį bus sutaupyta maždaug 54 mln. EUR. Iš analizės taip pat matyti, kad toje pačioje įstaigoje sutelkus transporto ir energetikos sričių infrastruktūros ir mokslinių tyrimų projektų valdymą būtų sutaupyta daug lėšų ir užtikrintos tokių veiksmų sąsajos. Išplėtus įstaigos įgaliojimus Komisija ir suinteresuotieji subjektai galėtų pasinaudoti įstaigos patirtimi ir aukšta programos valdymo ir paslaugų teikimo kokybe. Be to, Transeuropinio transporto tinklo programos naudos gavėjai būtų užtikrinti dėl veiklos tęstinumo, o Sąjunga atkreiptų visų dėmesį į įstaigos valdomas programas. Iš analizės taip pat paaiškėjo, kad, jei Transeuropinio transporto tinklo programos (7) ir programos „Marco Polo“ (8) valdymas būtų grąžintas Komisijai, tai turėtų neigiamą poveikį ir būtų mažiau veiksminga;
(9)
kad užtikrintų vykdomųjų įstaigų veiklos nuoseklumą, Komisija apibrėždama naujus jų įgaliojimus, kiek įmanoma, padalijo veiklą pagal temines politikos sritis;
(10)
naujosios įstaigos įgaliojimai turėtų būti išplėsti ir apimti toliau nurodomų programų tam tikrų dalių valdymą:
-
naujosios Europos infrastruktūros tinklų priemonės programos. Šios programos valdymas apima techninių projektų, dėl kurių nereikia priimti politinių sprendimų, įgyvendinimą ir per visą projekto gyvavimo trukmę būtina aukšto lygio techninė ir finansinė kompetencija;
-
programos „Horizontas 2020“ specialiosios programos III dalies „Visuomenės uždaviniai“ dalių. Šios programos valdymas apima techninių projektų, dėl kurių nereikia priimti politinių sprendimų, įgyvendinimą ir per visą projekto gyvavimo trukmę būtina aukšto lygio techninė ir finansinė kompetencija;
-
ankstesnės Transeuropinio transporto tinklo programos, kurios valdymas jau buvo perleistas Transeuropinio transporto tinklo vykdomajai įstaigai pagal 2000-2006 m. daugiametę finansinę programą (nuo 2007 m.) ir 2007-2013 m. daugiametę finansinę programą. Šios programos valdymas apima techninių projektų, dėl kurių nereikia priimti politinių sprendimų, įgyvendinimą ir per visą projekto gyvavimo trukmę būtina aukšto lygio techninė ir finansinė kompetencija;
-
ankstesnės programos „Marco Polo“, kurią pagal 2007-2013 m. daugiametę finansinę programą valdė Konkurencingumo ir inovacijų vykdomoji įstaiga. Šios programos valdymas apima techninių projektų, dėl kurių nereikia priimti politinių sprendimų, įgyvendinimą ir per visą projekto gyvavimo trukmę būtina aukšto lygio techninė ir finansinė kompetencija;
(11)
kad būtų užtikrintas nuoseklus šio sprendimo ir susijusių programų įgyvendinimas tinkamu laiku, būtina užtikrinti, kad įstaiga su šių programų įgyvendinimu susijusias užduotis vykdytų nuo programų įsigaliojimo dienos su sąlyga, kad jos įsigalios;
(12)
reikėtų įsteigti Inovacijų ir tinklų programų vykdomąją įstaigą. Ji turėtų pakeisti Sprendimu 2007/60/EB su pakeitimais, padarytais Sprendimu 2008/593/EB, įsteigtą Transeuropinio transporto tinklo vykdomąją įstaigą ir perimti jos teises ir įsipareigojimus. Ji turėtų veikti laikydamasi Reglamente (EB) Nr. 58/2003 nustatytų bendrųjų įstatų;
(13)
todėl sprendimai 2007/60/EB ir 2008/593/EB turėtų būti panaikinti ir išdėstytos pereinamojo laikotarpio nuostatos;
(14)
šiame sprendime nustatytos priemonės atitinka Vykdomųjų įstaigų komiteto nuomonę,
PRIĖMĖ ŠĮ SPRENDIMĄ:
1 straipsnis
Įsteigimas
Įsteigiama 2014 m. sausio 1 d. - 2024 m. gruodžio 31 d. veiksianti Inovacijų ir tinklų programų vykdomoji įstaiga (toliau - įstaiga).
Įstaigos įstatai grindžiami Reglamentu (EB) Nr. 58/2003.
Įstaiga pakeičia Sprendimu 2007/60/EB su pakeitimais, padarytais Sprendimu 2008/593/EB, įsteigtą vykdomąją įstaigą ir perima jos teises ir įsipareigojimus.
2 straipsnis
Vieta
Įstaigos buveinė yra Briuselyje.
3 straipsnis
Tikslai ir užduotys
1. Įstaigai pavedama įgyvendinti tam tikras dalis šių Sąjungos programų:
a)
Europos infrastruktūros tinklų priemonės;
b)
programos „Horizontas 2020“ specialiosios programos III dalies „Visuomenės uždaviniai“.
Ši dalis taikoma nuo kiekvienos iš šių programų įsigaliojimo dienos su sąlyga, kad jos įsigalios.
2. Įstaigai pavedama įgyvendinti šias ankstesnes programas:
a)
Transeuropinio transporto tinklo programą;
b)
programą „Marco Polo“.
3. Įstaiga vykdo šias su 1 ir 2 dalyse minimų Sąjungos programų dalių įgyvendinimu susijusias užduotis:
a)
valdo tam tikrus programų įgyvendinimo etapus ir tam tikrus konkrečių projektų etapus, remdamasi Komisijos priimtomis susijusiomis darbo programomis, jei įgaliojimų suteikimo akte Komisija tam suteikė reikiamus įgaliojimus;
b)
nustato biudžeto pajamų ir išlaidų vykdymo priemones ir įgyvendina visus programai valdyti būtinus veiksmus, jei įgaliojimų suteikimo akte Komisija tam suteikė reikiamus įgaliojimus;
c)
padeda įgyvendinti programą, jei įgaliojimų suteikimo akte Komisija tam suteikė reikiamus įgaliojimus.
4 straipsnis
Skyrimo trukmė
1. Valdymo komiteto nariai skiriami 2 metams.
2. Direktorius skiriamas 5 metams.
5 straipsnis
Priežiūra ir ataskaitų teikimo reikalavimas
Komisija prižiūri įstaigą, o ši, laikydamasi įgaliojimų suteikimo akte nustatytos tvarkos ir periodiškumo, reguliariai teikia jai pavestų programų ar jų dalių įgyvendinimo pažangos ataskaitą.
6 straipsnis
Veiklos biudžeto vykdymas
Savo veiklos biudžetą įstaiga vykdo pagal Komisijos reglamento (EB) Nr. 1653/2004 (9) nuostatas.
7 straipsnis
Panaikinimas ir pereinamojo laikotarpio nuostatos
1. Sprendimas 2007/60/EB su pakeitimais, padarytais Sprendimu 2008/593/EB, nuo 2014 m. sausio 1 d. panaikinamas. Nuorodos į panaikintą sprendimą laikomos nuorodomis į šį sprendimą.
2. Įstaiga laikoma Sprendimu 2007/60/EB su pakeitimais, padarytais Sprendimu 2008/593/EB, įsteigtos vykdomosios įstaigos teisių perėmėja.
3. Nepažeidžiant Sprendimo C(2013) 9235 28 straipsnio 2 dalies, 29 straipsnio 2 dalies, 30 straipsnio ir 31 straipsnio 2 dalies, šiuo sprendimu nedaroma įtakos įstaigos darbuotojų, įskaitant jos direktorių, teisėms ir pareigoms.
8 straipsnis
Įsigaliojimas
Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. sausio 1 d.
Priimta Briuselyje 2013 m. gruodžio 23 d.

Labels: 7
8
15